РЕШЕНИЕ НА КОМИСИЯТА
от 20 декември 2006 година
относно производство съгласно член 65 от Договора за създаване на Европейската общност за въглища и стомана
(Дело № COMP/F/39.234 - надбавки за легиращи материали - повторно приемане)
(нотифицирано под номер C(2006) 6765)
(само текстът на немски език е автентичен)
(2007/486/ЕО)
На 20 декември 2006 г. Комисията прие решение относно производство съгласно член 65 от Договора за ЕОВС. В съответствие с разпоредбите на член 30 от Регламент (ЕО) № 1/2003 на Съвета (1) Комисията с настоящото публикува имената на страните и основното съдържание на решението, включително наложеното наказание, като има предвид законния интерес на предприятията да защитават своите бизнес интереси. Пълният текст на решението, намален с тези пасажи, за които компанията може законно да изисква конфиденциалност, може да бъде намерен на интернет страницата на генерална дирекция „Конкуренция“ на адрес: http://europa.eu.int/comm/competition/index_en.html на автентичния език на делото.
АДРЕСАТ, НАРУШИТЕЛ И НАРУШЕНИЕ
(1)
Настоящото решение е адресирано до фирма TKS (ThyssenKrupp Stainless AG) поради поведението на TS-AG (Thyssen Stahl AG). TKS доброволно пое отговорността за поведението на TS-AG, най-малкото за периода 1993-1994 г., чрез изрично заявление пред Комисията от 23 юли 1997 г.
(2)
От 16 декември 1993 г. до прекратяването на икономическата му активност в отрасъла за производство на неръждаема стомана на 31 декември 1994 г., TS-AG участва в единично и продължително нарушение в противоречие с член 65 от Договора за ЕОВС, чрез фиксиране на цени на легиращи материали, използвани в сектора за производство на неръждаема стомана в Западна Европа.
ПРОЦЕДУРА
(3)
Решението касае повторното приемане на Решение 98/247/ЕОВС на Комисията от 21 януари 1998 г. (2) Настоящото решение бе частично анулирано от Съдилищата (3) поради процедурни причини. Съдилищата решиха, че Комисията е глобила TKS през 1998 г. за поведението на TS-AG без да му даде възможността да представи коментари за това поведение преди налагането на глобата. Това нарушава правото на TKS да бъде изслушан.
(4)
На 24 април 2006 г. Комисията издаде възражения до TKS с цел да коригира процедурната грешка, посочена от съдилищата.
ФУНКЦИОНИРАНЕ НА КАРТЕЛА
(5)
Надбавката за легиращи елементи е елемент от цената, който бе изчисляван на основата на цените на легиращите елементи и бе прибавян към основната цена на неръждаемата стомана. Цената на легиращите добавки, използвани от производителите на неръждаема стомана (никел, хром и молибден) формираше много голяма част от общите производствени разходи. Цените на тези легиращи добавки бяха много непостоянни.
(6)
Цените на легиращите материали и неръждаемата стомана паднаха рязко през 1993 г. Когато цените на никела започнаха отново да растат през септември 1993 г., печалбите на производителите бяха значително намалени. С цел да намерят средство против това, производителите на неръждаема стомана се съгласиха да проведат среща в Мадрид на 16 декември 1993 г. Впоследствие бяха проведени няколко контакта между производители относно изчисляването и прилагането на надбавката за легиращите материали.
(7)
Решението посочи, че TS-AG заедно с други предприятия е изменила и приложила по съгласуван начин референтната стойност, използвана за изчисление на надбавката за легиращите материали. Това има за цел и ефект ограничаването и изкривяването на конкуренцията в рамките на общия пазар.
ПРИЛАГАНЕ НА ДОГОВОРА ЗА ЕОВС
(8)
Комисията счита, че към това нарушение, състоящо се във формирането на картел, трябва да бъдат приложени основните правила на Договора за ЕОВС, при условие, че Договорът за ЕОВС е бил в сила по времето на нарушението (1993/1994 г.). Нямало е основание да се приложи lex mitior.
ОТГОВОРНОСТТА НА TKS ЗА TS-AG
(9)
Решението държи TKS отговорен за поведението на TS-AG с оглед на заявлението на TKS от 23 юли 1997 г. и пояснява, че то не се позовава на концепциите за правна или икономическа приемственост.
(10)
Заявлението от 1997 г. не е било поставяно под въпрос в решението на СЕО, нито такова заявление би било в противоречие с общите принципи на закона или практиката за вземане на решения на Комисията.
ДАВНОСТЕН СРОК
(11)
Решението стига до заключението, че няма право на давност, при условие на прекратяването на съдебното производство.
ГЛОБИ
Основна сума
Тежест на нарушението
(12)
С цел да се гарантира недискриминация между адресатите на Решение 98/247/ЕОВС на Комисията от 1998 г., нарушението се счита като такова със сериозен характер (начална сума 4 милиона EUR).
Времетраене
(13)
Началната сума е увеличена с 10 %, тъй като нарушението бе извършвано в продължение на повече от една година (от 16 декември 1993 г. до 31 декември 1994 г.)
Смекчаващи обстоятелства
(14)
В съответствие с Решение 98/247/ЕОВС от 1998 г. началната сума е намалена с 10 %, понеже икономическата ситуация в сектора бе критична.
Прилагане на Обявлението за снизходителност от 1996 г.
(15)
Вследствие на прилагането на Обявлението за имунитет от глоби и намаление на глоби в случаите на дела с картели и в светлината на решението на ПИС (4), глобата се намалява с още 20 % с оглед оказаната помощ от TKS на Комисията в установяването на фактите. Следователно сумата на глобата е 3 168 000 EUR.